Kortbyggingspill

Et kortbyggingspill (også kalt kortstokkbyggingspill; fra engelsk: deck-building game) er et kort- eller brettspill hvor det å sette sammen en kortstokk er en del av spillopplevelsen. Kortbyggingspill kan sammenlignes med samlekortspill, med at hver spiller har en egen kortstokk de bruker. I motsetning til samlekortspill er ikke kortene for kortbyggingspill solgt i pakker med tilfeldige kort, og mesteparten av kortstokken er oppbygd i løpet av spillets gang, i stedet for før spillet.

Vanlige mekanismer 
Spillere starter i de fleste kortbyggingspill med en liten kortstokk med svake kort. Hver runde får spillerne trekke ett eller flere kort fra korstokken og benytte dem. Kortene kan ha forskjellige effekter, som å gi muligheten til å skaffe flere kort, angripe andre spillere eller fjerne uønskede kort fra sin egen kortstokk. Ettersom spillerne får tak i flere kort, blir kortstokkene deres gradvis sterkere. Når spillerne ikke kan plukke opp flere kort, blir bunken med brukte kort stokket om for å danne en ny kortstokk (gjerne da med alle de nyanskaffede kortene). Mekanismene i spillene i denne sjangeren kan variere, og noen er samarbeidspill, mens andre er mot hverandre.

Bakgrunn 
Spillet Dominion (2008) regnes som det første kortbyggingspillet. Populariteten til spillet inspirerte flere spill, som Thunderstone, Ascension: Chronicle of the Godslayer, Clank! og Legendary. I flere tilfeller blir også digitale versjoner av brettspillene tilgjengelige. Blant andre Dominion og Star Realms kan bli spilt på nett.

Eksempler på kortbyggingspill 
Her er en kort liste over kort- og brettspill som tilhører sjangeren, som eksempler.

 Adventure Time: Cartoon Network Crossover Crisis (Cryptozoic, 2016)
 Ascension: Chronicle of the Godslayer (American Studio, 2011)
 Dominion (Rio Grande Games, 2008)
 Hero Realms (White Wizard, 2016)
 StarCraft: The Board Game (Fantasy Flight Games, 2007)

Kortbyggingspill som videospill 
Kortbyggingspill kan benyttes som en mindre del av større spill, som i Kingdom Hearts: Chain of Memories og Metal Gear Acid, som bruker kortstokkbaserte kampsystemer i etablerte videospillserier.

En unik versjon av brettspillversjonen av kortbyggingspill er roguelike-kortbyggingspill. Videospill av denne sorten er ofte enkeltspillerspill, og kombinerer kortbygging med prosedyrisk genererte scenarioer og belønninger, som er vanlige i roguelike-spill. Spilleren må ofte bygge sin kortstokk mens de spiller, ofte med å måtte legge til kort fra et tilfeldig utvalg som en belønning for å fullføre mål. Det som er regnet som det første spillet i denne undersjangeren er Dream Quest (2014), men 2017-utgivelsen Slay the Spire var spillet som raskt økte populariteten til sjangeren.

Referanser 

Videospillsjangere
Spillsjangere